Document ID: 32006R1688

ΚΑΝΟΝΙΣΜΌΣ (ΕΚ) αριθ. 1688/2006 ΤΗΣ ΕΠΙΤΡΟΠΉΣ
της 15ης Νοεμβρίου 2006
για παρέκκλιση από τον κανονισμό (ΕΚ) αριθ. 2375/2002 όσον αφορά ορισμένα πιστοποιητικά εισαγωγής που έχουν χορηγηθεί στο πλαίσιο του τμήματος αριθ. 4 της επιμέρους δασμολογικής ποσόστωσης III, στο πλαίσιο των δασμολογικών ποσοστώσεων για την εισαγωγή μαλακού σίτου ποιότητας άλλης πλην της υψηλής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 12 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2375/2002 της Επιτροπής, της 27ης Δεκεμβρίου 2002, για το άνοιγμα και τον τρόπο διαχείρισης των κοινοτικών δασμολογικών ποσοστώσεων για τον μαλακό σίτο άλλης ποιότητας, πλην της υψηλής ποιότητας, προέλευσης τρίτων χωρών (2), ορίζει τρεις επιμέρους δασμολογικές ποσοστώσεις για διάφορους τόπους καταγωγής. Η επιμέρους ποσόστωση III αφορά τις τρίτες χώρες εκτός των Ηνωμένων Πολιτειών και του Καναδά. Διαιρείται σε τέσσερα τριμηνιαία τμήματα. Το τμήμα αριθ. 4 αφορά την περίοδο από 1ης Οκτωβρίου έως 31 Δεκεμβρίου.
(2)
Σε εφαρμογή του άρθρου 6 του κανονισμού (ΕΚ) αριθ. 2375/2002, τα πιστοποιητικά που εκδίδονται στο πλαίσιο του εν λόγω κανονισμού ισχύουν για περίοδο 45 ημερών από την ημέρα της πραγματικής τους έκδοσης.
(3)
Σε εφαρμογή του άρθρου 5 παράγραφος 1 τρίτο εδάφιο και του άρθρου 9 στοιχείο α) του κανονισμού (ΕΚ) αριθ. 2375/2002, το πιστοποιητικό εισαγωγής αναφέρει μία μόνο χώρα καταγωγής και ισχύει μόνο για τα προϊόντα που κατάγονται από την χώρα αυτή.
(4)
Από την 1η Οκτωβρίου 2006, οι ροές εισαγωγών στην Κοινότητα μαλακού σίτου καταγωγής Ουκρανίας διαταράχθηκαν λόγω της καθιέρωσης, από την εν λόγω χώρα, μέτρων ελέγχου και περιορισμού των εξαγωγών της. Αυτό αναμένεται ότι θα έχει ως συνέπεια να εμποδίσει, κατά ένα μέρος τουλάχιστον, τους εμπορευόμενους να τηρήσουν τις υποχρεώσεις τους σχετικά με τα πιστοποιητικά εισαγωγής που έχουν χορηγηθεί και τα οποία αναφέρουν ως χώρα καταγωγής την Ουκρανία.
(5)
Για να μη βρεθούν σε δυσμενή θέση οι εν λόγω εμπορευόμενοι και για να εξασφαλιστεί η ορθή εκτέλεση της εν λόγω ποσόστωσης, ενδείκνυται να εφαρμοστεί κάποια ευελιξία στη χρήση των χορηγηθέντων πιστοποιητικών. Για το σκοπό αυτό, θα πρέπει, κατά παρέκκλιση από τον κανονισμό (ΕΚ) αριθ. 2375/2002, να παραταθεί η ισχύς των πιστοποιητικών έως το τέλος του 2006 και να επιτραπεί η χρησιμοποίηση των εν λόγω πιστοποιητικών για την εισαγωγή μαλακού σίτου καταγωγής άλλων τρίτων χωρών πλην της Ουκρανίας, με εξαίρεση τις Ηνωμένες Πολιτείες της Αμερικής και τον Καναδά.
(6)
Τα πιστοποιητικά εισαγωγής που έχουν χορηγηθεί για την εισαγωγή μαλακού σίτου άλλης ποιότητας, πλην της υψηλής ποιότητας (κωδικός ΣΟ 1001 90 99), στο πλαίσιο της επιμέρους δασμολογικής ποσόστωσης III (αύξων αριθμός 09.4125) που αναφέρεται στο άρθρο 3 του εν λόγω κανονισμού, από την 1η Οκτωβρίου 2006 θα αρχίσουν να λήγουν από την 16η Νοεμβρίου 2006. Επομένως, οι τροποποιήσεις που προβλέπονται στον παρόντα κανονισμό πρέπει να εφαρμοστούν το ταχύτερο δυνατό. Κατά συνέπεια, ενδείκνυται να προβλεφθεί η έναρξη ισχύος του παρόντος κανονισμού την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 του κανονισμού (ΕΚ) αριθ. 2375/2002, η διάρκεια ισχύος των πιστοποιητικών εισαγωγής που έχουν χορηγηθεί για την εισαγωγή μαλακού σίτου άλλης ποιότητας, πλην της υψηλής ποιότητας (κωδικός ΣΟ 1001 90 99), στο πλαίσιο της επιμέρους δασμολογικής ποσόστωσης III (αύξων αριθμός 09.4125) που αναφέρεται στο άρθρο 3 του εν λόγω κανονισμού, στο διάστημα από 1ης Οκτωβρίου 2006 έως 16 Νοεμβρίου 2006 και τα οποία στη θέση 8 φέρουν την ένδειξη «Ουκρανία» ως χώρα καταγωγής, μπορεί να παραταθεί έως τις 31 Δεκεμβρίου 2006, ύστερα από αίτηση των κατόχων τους. Για το σκοπό αυτό, η αρχή που εξέδωσε το σχετικό πιστοποιητικό το ακυρώνει και το αντικαθιστά με νέο πιστοποιητικό που θα έχει ως ημερομηνία λήξης ισχύος την 31η Δεκεμβρίου 2006 ή παρατείνει την ισχύ του αρχικού πιστοποιητικού έως την 31η Δεκεμβρίου 2006.
Άρθρο 2
Κατά παρέκκλιση από το άρθρο 9 δεύτερο εδάφιο του κανονισμού (ΕΚ) αριθ. 2375/2002, τα πιστοποιητικά εισαγωγής που αναφέρονται στο άρθρο 1 του παρόντος κανονισμού μπορούν να χρησιμοποιούνται για την εισαγωγή μαλακού σίτου καταγωγής όλων των τρίτων χωρών, εκτός από τις Ηνωμένες Πολιτείες της Αμερικής και τον Καναδά.
Άρθρο 3
1. Στο τετραγωνίδιο 44 των τελωνειακών διασαφήσεων σχετικά με τις εισαγωγές που πραγματοποιούνται υπό την κάλυψη των πιστοποιητικών εισαγωγής που αναφέρονται στο άρθρο 1, αναγράφεται η ακόλουθη φράση:
«Εισαγωγή πραγματοποιηθείσα κατ’ εφαρμογή του κανονισμού (ΕΚ) αριθ. 1688/2006 της Επιτροπής».
2. Τα κράτη μέλη διαβιβάζουν στην Επιτροπή ηλεκτρονικά, έως τη 15η Φεβρουαρίου 2007, τις ακόλουθες πληροφορίες:
α)
τις ποσότητες (σε τόνους) προϊόντων που έχουν εισαχθεί υπό την κάλυψη των πιστοποιητικών εισαγωγής που αναφέρονται στο άρθρο 1·
β)
τον αριθμό και την ημερομηνία έκδοσης του πιστοποιητικού βάσει του οποίου πραγματοποιήθηκε η εισαγωγή.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Νοεμβρίου 2006.

Labels: 3
17
15